In nomine sanctæ et individuæ Trinitatis, amen. Ego Ludovicus, Dei gratia rex Francorum et dux Aquitanorum. Quecunque monasteriis et pauperibus Christi conferuntur, ad nostram spectat benignitatem ea approbare et confirmare et per collatam nobis divinitus potentiam eadem protegere. Proinde notum sit universis presentibus et futuris quod, in presentia nostra, Galterus Breepeure, Maria uxore sua assentiente, fratribus Scharleiensibus in perpetuum donavit quicquid habebat in loco qui Paleciacus dicitur; et de beneficio ecclesiæ XXV libras habuit. Nepos Galteri, Fulco de Sancto-Andrea laudavit donum et XXX solidos habuit de karitate fratrum. Fulco Vitulus, de cujus feodo movebatur, simul cum filio suo Stephano, assensum suum huic dono prebuit et laudavit; unde et XL solidos habuit. Nos denique, ad plenam totius negocii confirmationem, factum istud laudavimus; et, ne cujuspiam calumpnia vel violentia predictis fratribus deinceps super hoc nocere possit, nostri sigilli auctoritate fecimus confirmari. Actum Lorriaci, anno ab Incarnatione Domini M. C. LII; astantibus in palatio nostro quorum ascripta sunt nomina et signa: S. GUIDONIS, buticularii; S. MATHIÆ, constabularii; S. MATHIÆ, camerarii. Data per manum HUGONIS, cancellarii. (Monogramme.)